যা-ই হোক, আলোচ্য প্রভাঁসীয় এই অভিজাত প্রেমের সমাপ্তি হয়েছিল প্রভাঁসীয় সভ্যতার সমাপ্তির সাথে সাথেই। শেষ সময়ের কবিরা ছড়িয়ে-ছিটিয়ে পড়েছিলেন, কেউবা আশ্রয় নিয়েছিলেন স্পেন বা কাতালোনিয়ায়, কেউবা সিসিলি এবং উত্তর ইতালিতে। তবে নিভে যাবার আগে প্রভাঁসীয় কবিতা অবশিষ্ট ইউরোপকে সমৃদ্ধ করেছিল। এর প্রভাবেই আন্দালুসীয় অঞ্চলে কেলটিক কাহিনি জনপ্রিয় হয়েছিল। এ সময়েই অবৈধ প্রণয়সম্পর্ক নিয়ে বর্ণনাত্মক কবিতা লেখা হয়েছিল, বিশেষত লাঞ্চলোতে এবং রাজা আর্থারের মহিষী গুইনেভেরে-র অসামাজিক প্রেম নিয়ে। দান্তের লা দিভিনা কোম্মেদিয়ায়ও মানব মনের ওপর এ ধরনের প্রেমের প্রভাবের ঘটনা পাওয়া যায়। ইনফের্নোর দ্বিতীয় বৃত্তে দেখা যায়, অধোলোকের বিচারক দানবাকৃতি মিনসকে পেরিয়ে দান্তে ও ভার্জিল পৌঁছলেন কামনার কালো হাওয়ার মধ্যে। তাঁরা দেখলেন, এখানের কালো হাওয়ার স্রোতে ঘুরছে সেই সব আত্মা যারা পার্থিব জীবনে কামনা-বাসনার কাছে নিজেদের বিসর্জন দিয়েছিল। এই কালো হাওয়ার প্রবাহের মধ্যেই দান্তের আহ্বানে তাঁদের কাছে ভেসে এল অবৈধ প্রেমিক-যুগল পাওলো এবং ফ্রান্সেসকার আলিঙ্গনাবদ্ধ আত্মাযুগল। দান্তের জিজ্ঞাসার উত্তরে ফ্রান্সেসকা বলে যে, সে ছিল পোলেস্তার বয়োজ্যষ্ঠ সামন্ত গুইদো-র মেয়ে। রাজনৈতিক কারণে রিমিনির বিকৃতদর্শন ভূস্বামীর ছেলের সঙ্গে তার বিয়ে হয়। কিন্তু সে স্বামীকে ভালোবাসতে না পেরে সুদর্শন দেবর পাওলোর আকর্ষণে তার সাথে অবৈধ প্রেমে লিপ্ত হয়। তার স্বামী হাতেনাতে একদিন তাদের ধরে ফেলে দুজনকে একসাথে হত্যা করে। ফ্রান্সেসকা বলতে থাকে কীভাবে তারা একদিন নির্জনে একসাথে বসে লাঞ্চলোতে ও গুইনেভেরের অবৈধ প্রেমকাহিনি পড়তে পড়তে নিজেদের প্রেমকে আবিষ্কার করে বসে। পড়তে পড়তে তারা যখন বইটির সেই জায়গায় পৌঁছাল যখন লাঞ্চলোত ও গুইনেভের আবেগে এক অপরকে জড়িয়ে ধরে প্রথমবারের মতো একে অপরকে চুমো খেল, তখন তারা পড়া বন্ধ করল, একে অপরের দিকে চেয়ে থাকল এবং লজ্জায় ফ্যাকাসে হয়ে গেল তাদের মুখমণ্ডল। ফ্রান্সেসকা বলল: